  Наталья Тетерина Удмуртиысь ужрад туризмъя дырпусэ Глаз ёросысь 2018-тӥ арын чаклам 6 ужрадъёс пыризы. Соос пӧлын спортъя, лулчеберетъя, адями но инкуазь темаосъя ужрадъёс, вераз ивортодэтъя «Удмуртия» агентстволы Глаз ёросысь администрацилэн тӧроезлэн мерлыко ужпумъёсъя воштӥсез Елена Попова. Нырысь ик, <…> кызьы со луэ: бен, кутӥм вань бадӟым ужрадъёсмес но гожъям. Собере, куке кисьмам ни, кельтӥм валтӥсьёссэ, кудъёсыз «ДондыДорен» герӟаськемын. Йылпумъяса, милям ялэмын 6 ужрад, тужгес бадӟымесь, улосвылкуспо но элькун инлыкен Елена ПоповаЕлена Попова верамъя, али уйпал ёросын «Глаз музъем — Дондылэн музъемез» бадӟым ӵектос быдэсъяське. Дырпусэ пыртэм ужрадъёс пӧлын соин герӟаськемъёсыз но вань. Кылсярысь, тулыспалэ «ДондыДорлэн тылъёсыз» квест-экспедиция ортчоз. Сое таяз арын эскерон ужпумен радъязы ни вал. Нош гудырикошконэ Вань удмуртъёслэн воршудзылэн пумиськонзы чакламын. Озьы ик дырпусэ Егитъёслэн спортъя улосвылкуспо фестивальзы пыриз. Ужрад Глаз ёросын сямлы пӧрмиз ни, отчы бускель ёросъёсысь, Эграысь, Ижкарысь но Киров улосысь егит командаос пырисько. Нош толсуре тол чорыганъя «Перволёд» ёрос праздник ортчоз. Сое озьы ик котькуд ар радъяло, ивортӥз Елена Попова. Со сяна, Удмуртиысь ужрад туризмъя дырпусэ пыртэмын «Ленд-арт ДондыДор» элькун вожвылъяськон но Уйпал удмуртъёслэн кырӟан лулчеберетсыя «Пестросаес» улосвылкуспо фестиваль. Та ӵектосъёс Тимченколэн фондэныз радъям конкурсэ пырисько. Ужрадъёсты грант утыса быдэстыны луоз, шуиз Елена Попова. Солэн верамезъя, та дыре туризм Глаз ёросын азинске. Азьвыл куноослы, кык музей сяна, номыре вал ӵектыны. Нош али выль ӧръёс кылдэмен, туристъёслэн лыдзы но будӥз. «Туж умой мынэ Сибирь трактъя. Сое «Октябрьский» лулчеберетъя юрт ортчытэ пырак Сибирь трактэтӥ. Отын <…> милям туристъёсмы доры Екатерина II пӧрмыса артистъёс потало. Собере Омутница гуртын дугдыло, <…> пу коркан, гурт школаын кадь, тылыен помилование гожъяло. <…> Али милям «ДондыДор» Адам гуртын, Адам гурт вӧзын, быдэсъяське, кытын тужгес бадӟым ужрадъёс ортчо. Сюрслэсь трос адями пыриське та ужрадъёсы», — пусйиз Елена Попова. Тодэ вайытом, Удмуртиысь ужрад туризмъя дырпусэн Ижкарысь драмая ӟуч кун театрын 21-тӥ шуркынмонэ тодматозы. Тегъёс: Лулчеберет Туризм Удмуртия Глазкар Удмуртиысьтуризм  